ไทยพาณิชย์ลุยฟินเทค
ดิจิทัล เวนเจอร์ส เสนอแนวคิดฟินเทคให้บอร์ดพิจารณาแล้ว คาดพัฒนาใช้ได้จริงและเปิดตัวได้ภายในปีนี้
22 ก.ค. 2559

ดิจิทัล เวนเจอร์ส เสนอแนวคิดฟินเทคให้บอร์ดพิจารณาแล้ว คาดพัฒนาใช้ได้จริงและเปิดตัวได้ภายในปีนี้
นายธนา เธียรอัจฉริยะ ประธานกรรมการบริหาร บริษัท ดิจิทัล เวนเจอร์ส ในเครือธนาคารไทยพาณิชย์ เปิดเผยว่า การประชุมคณะกรรมการ (บอร์ด) บริษัท ดิจิทัล เวนเจอร์ส นัดแรกที่มีนายอาทิตย์ นันทวิทยา เป็นประธาน เมื่อวันที่ 21 ก.ค.ที่ผ่านมา ได้นำเสนอแนวคิดผลิตภัณฑ์ทางการเงินใหม่ที่พัฒนาขึ้นโดยคนรุ่นใหม่ ที่ขณะนี้กำลังเริ่มทดลองและพัฒนาอยู่เป็นแอพพลิเคชั่นบริการทางการเงินผ่านสมาร์ทโฟน หากที่ประชุมเห็นชอบก็จะนำไปพัฒนาต่อยอดให้สมบูรณ์แบบ และน่าจะเปิดตัวฟินเทคบริการแรกได้ภายในปีนี้
นอกจากนี้ กำลังเจรจากับบริษัท เทคโนโลยีประเภทบล็อกเชน (Block Chain) ซึ่งเป็นเทคโนโลยีด้านการยืนยันตัวตนคาดว่าจะสามารถตัดสินใจลงทุนได้ภายใน 1-2 เดือนนี้ ซึ่งเมื่อมีการลงทุนแล้วก็จะสามารถศึกษาและนำเอาเทคโนโลยีบล็อกเชนเข้ามาใช้ที่ธนาคารได้
นายธนา กล่าวว่า วงเงินตั้งต้นเพื่อการร่วมลงทุน (เวนเจอร์แคป) ในต่างประเทศที่ตั้งไว้ 50 ล้านเหรียญสหรัฐนั้น คาดว่าสิ้นปีนี้จะสามารถลงทุนได้ราว 1 ใน 3 ของวงเงิน โดยธนาคารได้เริ่มลงทุนแล้วในกองทุนโกลเดนเกท เวนเจอร์ส ไปก่อนหน้านี้ ส่วนวงเงินลงทุนในประเทศตั้งไว้ 300 ล้านบาทนั้น ยอมรับว่าต้องใช้อย่างระมัดระวัง ลงทุนสุ่มเสี่ยงไม่ได้ จึงมีแนวคิดที่จะลงทุนที่เกิดประโยชน์ในด้านองค์ความรู้ โดยเตรียมเปิดโครงการบ่มเพาะสตาร์ทอัพรุ่นที่ 1 ภายใต้ชื่อ ดิจิทัล เวนเจอร์ส แอคเซเลเรเตอร์ (Digital Ventures Accelerator : DVA) คัดเลือกสตาร์ทอัพฟินเทค 50% และด้านอื่น 50% เริ่มรับสมัครจนถึงสิ้นเดือน ส.ค.นี้ 
ทั้งนี้ ในการเปิดตัวบริษัท ดิจิทัล เวนเจอร์ส ครั้งนี้ ได้เปิดโครงสร้างการดำเนินงานผ่าน 3 ส่วนธุรกิจหลัก คือ 1.หน่วยงานทุนองค์กรวงเงินเริ่มต้น 50 ล้านเหรียญสหรัฐ นอกจากการลงทุนในกองทุนโกลเดนเกท เวนเจอร์ส แล้วยังได้เข้าลงนามเอ็มโอยูร่วมกับ Life.SREDA ซึ่งเป็นเวนเจอร์แคปปิตอลระดับโลกด้านฟินเทค
2.หน่วยงานพัฒนาผลิตภัณฑ์ดิจิทัล เพื่อสร้างสรรค์พัฒนาผลิตภัณฑ์ โดยเดือน ส.ค.นี้ จะเปิดตัว Bank Simulation Platform ที่เสมือนธนาคารจำลอง เพื่อให้ผู้ประกอบการที่มีผลิตภัณฑ์ทางด้านเทคโนโลยี การเงินเข้าทดลองในระบบเสมือนจริงโดยไม่เสียค่าใช้จ่าย พร้อมทั้งประเมินว่า ผลิตภัณฑ์นั้นสามารถนำออกสู่ตลาด และตอบสนองความต้องการของผู้บริโภคได้หรือไม่ เพื่อปรับปรุงก่อนจะใช้งานเชิงพาณิชย์ต่อไป 
และ 3.หน่วยงานศูนย์บ่มเพาะสตาร์ทอัพ ทำหน้าที่ให้ความรู้ ให้คำปรึกษา พร้อมให้เงินทุนกับกลุ่มสตาร์ทอัพเพื่อสร้างความเข้มแข็งให้ผู้ประกอบการฟินเทคในไทยและภูมิภาค